SISกำไรโตสูง ปันผลเกิน4% แจกหุ้นพนง.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — SIS อวดกำไรปี’52 จำนวน 241 ล้านโตขึ้น 16.99% ใจดีแจกปันผลผู้ถือหุ้น 0.40 บาท 
นายสมชัย สิทธิชัยศรีชาติ กรรมการผู้จัดการ บริษัท เอสไอเอส ดิสทริบิวชั่น (ประเทศไทย) หรือ SIS เปิดเผยถึงผลงานของบริษัทงวดปี 2552 ว่ากำไรสุทธิ 241.72 ล้านบาท กำไรสุทธิต่อหุ้น 1.19 บาท เพิ่มขึ้น 16.99% จากงวดเดียวกันของปีก่อนที่มีกำไรสุทธิ 206.61 ล้านบาท กำไรต่อหุ้น 1.02 บาท 
ทั้งนี้ผลจากการดำเนินงานที่ดีขึ้น ทำให้คณะกรรมการของบริษัทมีมติให้จ่ายเงินปันผลในอัตราหุ้นละ 0.40 บาท คิดเป็นเงิน 81.26 ล้านบาท โดยจะกำหนดรายชื่อผู้ถือหุ้นที่มีสิทธิรับเงินปันผล ในวันที่ 21 เม.ย.นี้ คิดเป็นอัตราผลตอบแทน 4.54% ซึ่งวานนี้หุ้น SIS ปิดที่ 8 บาทบวก 0.15 บาท 
ทั้งนี้หากดูโครงสร้างผู้ถือหุ้นปัจจุบันนั้น จะพบว่าบริษัท ซินเน็ค (ประเทศไทย) ถือหุ้นอยู่ 7.2 ล้านหุ้น จะได้รับเงินปันผล 2.88 ล้านบาท ขณะที่ตระกูลปังศรีนนท์ ได้เงินปันผล 7.27 ล้านบาท นายสมพงษ์ ชลคดีดำรงกุล จะได้รับเงิน 3.73 ล้านบาท
นอกจากนี้คณะกรรมการได้อนุมัติให้ลดทุนจดทะเบียนลง 1.82 ล้านบาท ทำให้ทุนจดทะเบียนเหลือ 203.17 ล้านบาท หลังโครงการออกหุ้นให้พนักงานและกรรมการ (อีสป) ไม่มีพนักงานมาใช้สิทธิแปลงสภาพหุ้น แต่โครงการออกหุ้นให้ผู้บริหารและพนักงานยังคงดำเนินการต่ออีก โดยจะขอผู้ถือหุ้นเพิ่มทุนอีก 10 ล้านบาท เพื่อไว้รองรับอีสปที่จะออกอีก 10 ล้านหุ้น ซึ่งหลังเพิ่มทุนรอบนี้จะทำให้บริษัทมีทุนจดทะเบียน 213.17 ล้านบาท